12. apríl 2017 Mikukvøldið 26. apríl bjóðar Glasir øllum áhugaðum til framløgur og kjak um hægri útbúgvingar. Tiltakið byrjar kl. 18: 00 og varir umleið ein tíma. Til ber at lesa bæði fulla tíð og parttíð á Glasi. Vaksandi útbúgvingartilboð stovnsins fevna bæði umhandilsliga og tekniska øki. Á kunningartiltakinum verður størsti dentur lagdur á tær útbúgvingar, sum verða bodnar út á sumri í 2017, men eisini aðrar komandi og afturvendandi útbúgvingar, sum byrja í 2018, verða umrøddar. Parttíðarlestur: Akademiútbúgvingin og diplomútbúgvingin í leiðslu. Glasir bjóðar hvørt hálvár 4-5 lærugreinar á akademiútbúgvingini á breytunum‘ búskapur og tilfeingi’,‘ altjóða marknaðarførsla’ og‘ leiðsla’. Lærugreinarnar verða tiknar stakar, men við eini miðvísari ætlan ber til at ogna sær fult AÚ prógv, sum telur 5 lærugreinar og høvuðsuppgávu (tilsamans 60 ECTS). Útbúgvingin er serliga væl egnað sum framhald av eini lærlingaútbúgving. Diplomútbúgvingin í leiðslu er best umtókta útbúgving av sínum slagi í Føroyum nakrantíð. Yvir 100 leiðarar hava tikið útbúgvingina higartil, og í løtuni eru eini 30-40 í lestri. Útbúgvingin mennir teg persónliga og sum leiðara. Útbúgvingin er á bachelorstigi og tekur umleið 2½ ár (tilsamans 60 ECTS). Útbúgvingin kann takst omaná Akademiútbúgvingina ella aðra viðkomandi útbúgving. Hon er serliga væl egnað til teirra, sum eru-ella ynskja at gerast leiðarar ella millumleiðarar, bæði innan almenna og privata geiran. Fulltíðarlestur: Marknaðarførslubúskapur og framleiðslutøkningur Í summar fáa tey fyrstu lesandi á Marknaðarførslubúskapi á Glasi prógv. Samstundis verður nýggjur flokkur tikin upp. Glasir hevur í fleiri ár útbúgvið Framleiðslutøkningar, og í summar verður nýggjur flokkur upptikin. Tú kanst søkja inn á hesar útbúgvingar, um tú hevur gymnasialt miðnámsskúlaprógv ella eina yrkisútbúgving á miðnámi. Útbúgvingarnar geva bæði lestrar- og yrkisførleikar. So til ber at fara beina leið út í vinnulívið, men til ber eisini at halda fram, til dømis við eini professiónsbachelor. Útbúgvingarnar geva eisini avriksflutning (merit) til aðrar útbúgvingar. Tær taka 2 ár (tilsamans 120 ECTS). Glasir bjóðar eisini útbúgvingarnar Byggitøkningur og Fíggjarbúskapur. Eftir ætlan verða nýggir flokkar innan hesi øki tikin upp í 2018